Peter Mojuntin

Datuk Peter Joinod Mojuntin, PGDK MLA (10 Oktober 1939, di Kampung Hungab, Donggongon, Penampang – 6 Jun 1976, di Sembulan, Kota Kinabalu) merupakan seorang ahli politik di negeri Sabah, Malaysia dan Menteri Kerajaan Tempatan dan Perumahan dalam kerajaan Tun Fuad Stephens. Beliau meninggal dunia bersama beberapa ahli politik lain dalam Tragedi Double Six di Kota Kinabalu.

 Kehidupan 
Datuk Peter Joinod Mojuntin dilahirkan pada 10 Oktober 1939 dan merupakan anak ketiga kepada keluarga pesawah padi. Bapanya, Paul Mojuntin Matanul (1907-1971), adalah seorang petani sara diri berketurunan Kadazan, manakala ibunya, Magdalene Minjaim Lim (1909-1994), adalah seorang suri rumah berketurunan campuran Cina Hakka dan Kadazan. Mereka tinggal di Kampung Hungab, Donggongon, Penampang.

Dilahirkan bernama Joinod, beliau mengambil nama Peter apabila memeluk agama Katolik pada usia 15 tahun pada tahun 1954. Selepas menamatkan pendidikannya di Sekolah St. Michael, Penampang (1946-1954) dan Sekolah Menengah Sacred Heart di Tanjung Aru, Jesselton (1955-1957), beliau memulakan pekerjaan profesionalnya sebagai guru junior di Sekolah St. Michael, Penampang, alma maternya. Selepas 2 tahun, beliau meletak jawatan secara peribadi pada usia 20 tahun selepas mendapat tawaran pekerjaan lain.

Pada 8 Mei 1963 sempena tarikh Pesta Kaamatan pada tahun itu, beliau berumah tangga dengan Datin Nancy Mary Mobijohn (27 Mei 1945 - 14 Oktober 2023), yang juga merupakan anak perempuan kepada seorang ahli politik tempatan merangkap bekas gurunya pada zaman persekolahannya yang juga mantan rakan sekerja beliau iaitu, Datuk Seri Panglima Lidwin Anthony Mobijohn (1921-2002) dan isteri, Datin Seri Panglima Nora Joguim Sipanil (1923-2008), yang di mana kedua-dua mereka juga berasal dari kampung yang sama. Pasangan ini mempunyai lima orang anak, iaitu tiga orang lelaki dan dua orang perempuan, termasuk Donald Peter Mojuntin (lahir pada 26 Januari 1965) dan Deidre Peter Mojuntin (28 Disember 1972-1 Januari 2003), pemenang pertandingan Unduk Ngadau pada tahun 1989.

Selain itu, beliau pernah bertugas sebagai Pengerusi Majlis Daerah Penampang untuk dua penggal yang tidak bersambung, dari tahun 1965 hingga 1971 dan sekali lagi dari tahun 1973 hingga 1975. Sepanjang hayatnya, Mojuntin aktif dalam pelbagai pertubuhan Kadazan serta badan-badan bukan kerajaan (NGO).

 Kerjaya politik 
Kerjaya politik Mojuntin bermula pada tahun 1962 apabila beliau dilantik sebagai Setiausaha Agung Pertubuhan Kebangsaan Kadazan Bersatu (UNKO). Semasa menjadi setiausaha, beliau telah menyediakan memorandum yang komprehensif yang mewakili pandangan kolektif dan aspirasi masyarakat Kadazan. Dari tahun 1963 hingga 1964, pada usia 24 tahun, beliau menjadi ahli Parlimen Malaysia. Pada tahun 1967, beliau terpilih sebagai wakil rakyat di Dewan Undangan Negeri Sabah, dan beliau memegang kerusi tersebut secara berterusan sehingga kematiannya pada tahun 1976. Dengan kemenangan semula Tun Fuad Stephens semasa Pilihan Raya Umum pada April 1976, beliau dilantik sebagai Menteri Kerajaan Tempatan dan Perumahan Negeri Sabah. Lima puluh tiga hari kemudian, beliau meninggal dunia dalam suatu kemalangan pesawat.

Mojuntin terbukti sebagai pemimpin yang luar biasa dan mempengaruhi masyarakatnya. Walaupun Pertubuhan Kadazan Bersatu Pasokmomogun (UPKO) tidak berjaya membentuk kerajaan semasa Pilihan Raya Umum 1967, Peter menunjukkan kemegahannya dengan memperoleh majoriti terbesar dalam pilihan raya tersebut. Beliau menang dengan majoriti yang besar di Moyog. Beliau mendapat 6908 undi berbanding calon Pertubuhan Kebangsaan Sabah Bersatu (USNO) yang hanya mendapat 2089 undi. Dengan BERJAYA pada tahun 1976, Mojuntin sekali lagi membuktikan ini apabila beliau mendapat 4,020 undi manakala calon USNO mendapat hanya 608 undi dan undi rosak berjumlah 128. Kawasan pilihan tersebut mempunyai jumlah pemilih sebanyak 5,601. Datuk Peter Mojuntin telah mencatatkan majoriti terbesar dalam pilihan raya umum untuk kali kedua.
Kategori:Kematian 1976
Kategori:Kelahiran 1939
Kategori:Anggota Pertubuhan Bersatu Pasok-Momogun Kadazan
Kategori:Menteri Kerajaan Malaysia
Kategori:Ahli Dewan Rakyat, Parlimen Malaysia pertama
Kategori:Anggota Parti Bersatu Rakyat Jelata Sabah
Kategori:Ahli politik Malaysia berketurunan Kadazandusun